CELEX: 32004R1767
Language: el
Date: 2004-10-13
Title: Κανονισμός (ΕΚ) αριθ. 1767/2004 της Επιτροπής, της 13ης Οκτωβρίου 2004, για τροποποίηση του κανονισμού (ΕΚ) αριθ. 2318/2001 για αναγνώριση των οργανώσεων παραγωγών στον τομέα της αλιείας και υδατοκαλλιέργειας

14.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 315/28
            
         ΚΑΝΟΝΙΣΜΌΣ (ΕΚ) αριθ. 1767/2004 ΤΗΣ ΕΠΙΤΡΟΠΉΣ
   της 13ης Οκτωβρίου 2004
   για τροποποίηση του κανονισμού (ΕΚ) αριθ. 2318/2001 για αναγνώριση των οργανώσεων παραγωγών στον τομέα της αλιείας και υδατοκαλλιέργειας
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για κοινή οργάνωση αγοράς στον τομέα των αλιευτικών προϊόντων και των προϊόντων υδατοκαλλιέργειας (1), και ιδίως το άρθρο 6 παράγραφος 7,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2318/2001 της Επιτροπής, της 29ης Νοεμβρίου 2001, για τον καθορισμό των λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου για αναγνώριση των οργανώσεων παραγωγών στον τομέα της αλιείας και της υδατοκαλλιέργειας (2), προβλέπει ιδίως κριτήρια για την αναγνώριση ενώσεων οργανώσεων παραγωγών που είναι αναγνωρισμένες σε ένα κράτος μέλος. Τα κριτήρια αυτά δεν είναι επαρκή προκειμένου να καλύψουν την αναγνώριση ενώσεων οργανώσεων παραγωγών που είναι αναγνωρισμένες σε διαφορετικά κράτη μέλη.
            
         
               (2)
            
            
               Είναι αναγκαίο να καθοριστούν οι όροι και η διαδικασία, από τα κράτη μέλη, αναγνώρισης και ανάκλησης αναγνώρισης ενώσεων οργανώσεων παραγωγών που είναι αναγνωρισμένες σε περισσότερα του ενός κράτη μέλη κατά τρόπο ώστε να διασφαλίζεται η συνεκτική εφαρμογή των κανόνων που διέπουν την κοινή οργάνωση αγοράς στον τομέα προϊόντων αλιείας και υδατοκαλλιέργειας.
            
         
               (3)
            
            
               Η ίδρυση ενώσεων οργανώσεων παραγωγών που είναι αναγνωρισμένες σε περισσότερα του ενός κράτη μέλη μπορεί να συνεισφέρει στο γενικό στόχο της επίτευξης ορθολογικής και βιώσιμης εκμετάλλευσης των πόρων που εμπίπτουν στο πλαίσιο της κοινής αλιευτικής πολιτικής καθώς και στη διασφάλιση μακροπρόθεσμης βιωσιμότητας του τομέα της αλιείας.
            
         
               (4)
            
            
               Οι κοινοτικοί κανόνες ανταγωνισμού εφαρμόζονται στην παραγωγή και στο εμπόριο προϊόντων αλιείας στο βαθμό που η εφαρμογή τους δεν υπονομεύει ούτε τους ρητούς κανόνες που διέπουν την ίδρυση της κοινής οργάνωσης αγοράς προϊόντων αλιείας και υδατοκαλλιέργειας ούτε θέτουν σε κίνδυνο την επίτευξη των στόχων της κοινής αλιευτικής πολιτικής.
            
         
               (5)
            
            
               Οι διατάξεις σχετικά με την επέκταση σε μη μέλη των κανόνων που θεσπίζονται από οργάνωση παραγωγών, οι οποίες προβλέπονται στα άρθρα 7 και 8 του κανονισμού (ΕΚ) αριθ. 104/2000, δεν εφαρμόζονται σε ένωση οργανώσεων παραγωγών που είναι αναγνωρισμένες σε περισσότερα του ενός κράτη μέλη.
            
         
               (6)
            
            
               Ο κανονισμός (ΕΚ) αριθ. 2318/2001 θα πρέπει ως εκ τούτου να τροποποιηθεί.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2318/2001 τροποποιείται ως εξής:
   
               1)
            
            
               Στον τίτλο, η φράση «για τον καθορισμό των λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου για αναγνώριση των οργανώσεων παραγωγών στον τομέα της αλιείας και της υδατοκαλλιέργειας» αντικαθίσταται από την ακόλουθη φράση:
               «για τον καθορισμό των λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου για αναγνώριση των οργανώσεων παραγωγών και των ενώσεων των οργανώσεων παραγωγών στον τομέα της αλιείας και της υδατοκαλλιέργειας».
            
         
               2)
            
            
               Το άρθρο 2 αντικαθίσταται από τα εξής:
               «Άρθρο 2
               1.   Ένα κράτος μέλος μπορεί να χορηγεί αναγνώριση σε ένωση οργανώσεων παραγωγών που είναι αναγνωρισμένες στο εν λόγω κράτος μέλος μόνο υπό τον όρο ότι:
               
                           α)
                        
                        
                           περιλαμβάνει ένα ελάχιστο ποσοστό του συνολικού αριθμού των οργανώσεων παραγωγών που είναι αναγνωρισμένες από το οικείο κράτος μέλος σε έναν συγκεκριμένο τομέα δραστηριότητας και
                        
                     
                           β)
                        
                        
                           η αξία της παραγωγής που έχει διατεθεί στο εμπόριο από την ένωση αντιπροσωπεύει στο σχετικό τομέα δραστηριότητας, το 20 % τουλάχιστον της αξίας της εθνικής παραγωγής.
                        
                     2.   Ένα κράτος μέλος μπορεί να χορηγήσει αναγνώριση σε ένωση οργανώσεων παραγωγών που είναι αναγνωρισμένες σε περισσότερα του ενός κράτη μέλη υπό τον όρο ότι:
               
                           α)
                        
                        
                           η ένωση έχει την επίσημη έδρα της στο έδαφος του εν λόγω κράτους μέλους·
                        
                     
                           β)
                        
                        
                           η αξία της παραγωγής που έχει διατεθεί στο εμπόριο σε μία δεδομένη περιοχή από την ένωση αντιπροσωπεύει ένα ελάχιστο ποσοστό της παραγωγής ενός συγκεκριμένου προϊόντος αλιείας·
                        
                     
                           γ)
                        
                        
                           οι οργανώσεις παραγωγών που συμμετέχουν στην ένωση, ασχολούνται με την αλιεία, παραγωγή και εμπορία από κοινού εκμεταλλευόμενων αλιευτικών πόρων και
                        
                     
                           δ)
                        
                        
                           η ένωση ασκεί τα καθήκοντά της με την επιφύλαξη των διατάξεων που διέπουν την κατανομή αλιευτικών δυνατοτήτων μεταξύ των κρατών μελών σύμφωνα με το άρθρο 20 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (3).
                        
                     3.   Το κράτος μέλος, το οποίο φιλοξενεί την επίσημη έδρα της ένωσης, διοργανώνει, σε συνεργασία με τα άλλα ενδιαφερόμενα κράτη μέλη, την απαιτούμενη διοικητική συνεργασία προκειμένου να διασφαλιστεί η τήρηση των όρων αναγνώρισης και η διενέργεια ελέγχων των δραστηριοτήτων της ένωσης. Η εν λόγω διοικητική συνεργασία καλύπτει επίσης την ανάκληση της αναγνώρισης.
               4.   Μία ένωση οργανώσεων παραγωγών δεν δύναται να κατέχει κυρίαρχη θέση σε μία δεδομένη αγορά, εκτός εάν είναι αναγκαίο σύμφωνα με τους στόχους του άρθρου 33 της συνθήκης.
               5.   Τα άρθρα 3, 4, 5, 6 και 7 του κανονισμού (ΕΚ) αριθ. 2318/2001 εφαρμόζονται κατ’ αναλογία στις ενώσεις οργανώσεων παραγωγών που είναι αναγνωρισμένες σε ένα ή περισσότερα κράτη μέλη.
               6.   Το άρθρο 2 παράγραφος 2 του κανονισμού (ΕΚ) αριθ. 908/2000 της Επιτροπής δεν εφαρμόζεται στις ενώσεις οργανώσεων παραγωγών που είναι αναγνωρισμένες σε περισσότερα του ενός κράτη μέλη».
         Άρθρο 2
   Ο παρών κανονισμός αρχίζει να ισχύει την εβδόμη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος
      Βρυξέλλες, 13 Οκτωβρίου 2004.
      
         
            Για την Επιτροπή
         
         Franz FISCHLER
         
            Μέλος της Επιτροπής
         
      
   
   
      (1)  ΕΕ L 17 της 21.1.2000, σ. 22.
   
      (2)  ΕΕ L 313 της 30.11.2001, σ. 9.
   
      (3)  ΕΕ L 358 της 31.12.2002, σ. 59.